b'\n_START_ARTICLE_\nIdrettslaget Trond\n_START_SECTION_\nHistorie\n_START_PARAGRAPH_\nKlubben ble stiftet 9. mai 1920 som Sportsklubben Sport, av en guttegjeng fra Pappenheim, med Olav Graven i spissen. I 1924 ble klubben innmeldt i Arbeidernes Idrettsforbund (AIF). Fem \xc3\xa5r senere ble det splittelse i AIF, og de politiske stridighetene spredte seg til Sportsklubben Sport. I januar 1930 ble klubben delt i to: Sportsklubben Sport og Sportsklubben Djerv. Fram til krigen drev de to klubbene parallelt._NEWLINE_Det ble drevet godt p\xc3\xa5 friidretts-siden med blant annet h\xc3\xb8ydehopper og landslagsdeltager Odd Benjaminsen. Begge klubbene stilte fotball-lag og deltok i \xc3\xb8verste klasse i enkelte \xc3\xa5r. Videre gjorde klubbene seg bemerket i ski, sykkel og sv\xc3\xb8mming. De hadde ogs\xc3\xa5 medlemmer som drev med boksing, bryting og orientering._NEWLINE_I 1948 vedtok begge klubbene sammensl\xc3\xa5ing med navnet Djerv/Sport. I februar 1951 fikk klubben navnet Idrettslaget Trond.\n_START_SECTION_\nIdretter\n_START_PARAGRAPH_\nI etterkrigs\xc3\xa5rene ble klubben representert i orientering, sykkel, bandy, boksing, gangsport og h\xc3\xa5ndball for kvinner og menn._NEWLINE_I dag har klubben avdelinger for fotball og innebandy.\n_START_SECTION_\nFotball\n_START_PARAGRAPH_\nFotball er den st\xc3\xb8rste aktiviteten i Trond. Det stilles guttelag i alle klasser opp til og med juniorniv\xc3\xa5. P\xc3\xa5 jentesiden har man aldri lyktes med \xc3\xa5 etablere et juniorlag. Fotballagene trener og spiller kamper p\xc3\xa5 Rosenborgbanen, som ligger i hjertet av Rosenborg-omr\xc3\xa5det._NEWLINE_Klubben hadde suksess i 1950 da de spilte kvalifisering til 2. divisjon, selv om det ble et knepent tap. I 1953 tapte Trond 2-3 for Vito i semifinalen i junior-NM._NEWLINE_Den kjente toppspilleren Odd Iversen startet sin karriere i Trond, f\xc3\xb8r han gikk til Rosenborg i 1964. I nyere tid er Markus Henriksen den mest kjente a-lagsspilleren som opprinnelig kom fra Trond.\n_START_SECTION_\nInnebandy\n_START_PARAGRAPH_\nKlubbens innebandyavdeling, Trond Innebandy, ble opprettet da Bakklandet Innebandyklubb (stiftet 16. mai 2006) ble til en s\xc3\xa6ravdeling av idrettslaget h\xc3\xb8sten 2013.'